Met sy asketiese uiterlike lyk Robert Mueller III nie so nie, maar sy optrede is baie soos dié van ’n bulhond: Stadig, stil, metodies, selfs meedoënloos. Waar hy gebyt het, los hy nie maklik nie.
Mueller is aan die hoof van die ondersoekspan wat Russiese inmenging in die Amerikaanse presidentsverkiesing in 2016 ondersoek. Sy aanstelling in Mei verlede jaar was ’n regstreekse uitvloeisel daarvan dat pres. Donald Trump die destydse hoof van die FBI, James Comey, in die pad gesteek het.
Luidens berigte het dit Trump nie gekeer om Mueller gereeld in die pad te probeer steek nie. Sy eie raadgewers kon hom slegs met die grootste moeite keer – met die argument dat dit so goed soos ’n openbare skulderkenning sou wees.
Die ironie is dat Mueller, Comey se voorganger as hoof van die FBI, soos die meeste FBI-amptenare ’n taamlik konserwatiewe Republikein is. Hy is destyds deur die Republikeinse pres. George W. Bush as hoof van die FBI aangestel.
Maar bowenal skep hy die indruk van ’n hoogs professionele speurder, wat sonder aansiens des persoons na die volle waarheid soek.
Wat sy uiteindelike verslag gaan inhou, weet niemand nie. Maar sy eerste stap, die formulering van die aanklagte teen 33 Russe en drie Russiese ondernemings, het al klaar ’n yslike gefladder in die hoenderhok veroorsaak.
Die kanse dat die aangeklaagdes ooit in ’n Amerikaanse hof sal staan, is nagenoeg nul. Maar vir Mueller is dit waarskynlik nie waaroor dit gaan nie. Dit gaan daaroor dat hy bewerings oor die Russiese inmenging – iets wat Trump male sonder tal ’n “heksejag” en “bedrogspul” genoem het – in die grootste detail geloofwaardig geboekstaaf het.
Daarmee bevestig hy die oordeel van elke enkele Amerikaanse intelligensie-agentskap wat na die saak gekyk het.
Op die nuuskonferensie waar die klagstaat bekend gemaak is (tipies van Mueller, het hy nie sy gesig daar laat sien nie) het Rosenstein, die adjunkminister, daarop gewys dat nie beweer word dat Trump-hulle met die Russe saamgesweer of dat die inmenging die verkiesingsuitslag beslissend geswaai het nie.
Robert Mueller III, hoof van die ondersoekspan na Russiese inmenging in die Amerikaanse presidentsverkiesing in 2016, is soos ’n bulhond: Hy los nie maklik as hy eers vasgebyt het nie. Foto: Reuters
Trump het trouens sedertdien ’n horde twiets die wêreld ingestuur waarin hy heftig teen die FBI te kere gaan. Hy het selfs die skokkende massamoord op ’n skool in Florida aangegryp om die FBI sleg te sê.
Verskeie Amerikaanse media haal goed ingeligte waarnemers aan wat sê die Mueller-klagstaat is slegs ’n verdere skakel in die ketting. Vier senior lede van die Trump-verkiesingsveldtog is reeds aangekla, en sommige van hulle het ’n pleitooreenkoms met die vervolgingsgesag aangegaan om in ruil vir strafvermindering teen diegene bo hulle in die spreekwoordelike voedselketting te getuig.
Daarby, so word gesê, fokus die ondersoek tans minder op die vind van getuienis oor aktiewe sameswering tussen die Trump-verkiesingspan en die Russe as op regsverydeling. Die aandag val veral op ’n vergadering wat in Julie 2017 aan boord van die president se vliegtuig plaasgevind het.
Sedertdien het Mueller byna al die mense wat die vergadering op die vliegtuig bygewoon het, intensief ondervra. Dit kan ’n aanduiding wees van waarheen hy mik.
Uiteindelik het dít die deurslag gegee in ’n komitee van die huis van verteenwoordigers om hom in ’n staat van beskuldiging te stel. Waarna hy gesien het hoe die wind waai en self bedank het.
Die net span stywer. Dis nou al duidelik dat daar wel deeglik ’n aantal visse in die net gaan wees wanneer dit toegetrek word.
Jonk én oud speel graag buite in die somer. Maar die son en hitte het ook 'n skadu-kant en jy moet keer dat die somerweer jou vel laat sukkel.
Dis die tyd van die jaar dat ons seker die meeste tyd buite deurbring: pieknieks, see- of swembadkuiers en staptogte. Maar die hitte veroorsaak ’n hele paar velsorg- en skoonheidsprobleme. Hier is maklike oplossings vir algemene somersorge.
Jy ontspan langs die swembad en vergeet om weer sonskerm aan te smeer. Nou is jy gaar gebrand en sal jy binnekort begin afdop. Smeer ’n strelende násonproduk aan al die rooi plekke.
Wanneer die rooiheid of ontsteking weg is, skilfer die vel sagkens af om van dooie velselle ontslae te raak. Gebruik ’n bevogtiger met strelende kenmerke, soos aloe vera. En onthou volgende keer die sonskerm!
Sweet tesame met olierige produkte, soos sonskerm, kan jou vel in die somer meer puisies laat ontwikkel. Kies ’n olievrye sonskerm met die woorde “mattifying” (gee ’n mat voorkoms) of “non-comedogenic” (verstop nie porieë nie) op die etiket.
As jy heeldag buite was, was jou gesig goed sodra jy tuiskom om ontslae te raak van die sonskerm en olie.